CELEX: 62019TN0791
Language: mt
Date: 2019-11-15 00:00:00
Title: Kawża T-791/19: Rikors ippreżentat fil-15 ta’ Novembru 2019 – Sped-Pro S.A. vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/61
            
         
      Rikors ippreżentat fil-15 ta’ Novembru 2019 – Sped-Pro S.A. vs Il-Kummissjoni
      (Kawża T-791/19)
      (2020/C 27/61)
      Lingwa tal-kawża: il-Pollakk
      
         Partijiet
      
      
         Rikorrenti: Sped-Pro S.A. (Varsavja, il-Polonja) (rappreżentant: Małgorzata Kozak, konsulent ġuridiku)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2019)6099 final tat-12 ta’ Awwissu 2019 (Każ AT.40459), li tiċħad l-ilment tar-rikorrenti bis-saħħa tal-Artikolu 7(2) tar-Regolament Nru 773/2004 (1), u
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq il-ksur tar-rekwiżiti formali essenzjali.
                  Skont ir-rikorrenti, il-Kummissjoni kisret l-Artikolu 7(1) u (2) tar-Regolament Nru 1/2003 (2) u l-Artikolu 7(1) tar-Regolament Nru 773/2004 moqrija flimkien mal-Artikolu 41(1) u (2)(c) tal-Karta tad-Drittijiet Fundamentali tal-Unjoni Ewropea, billi kisret il-prinċipju ta’ terminu raġonevoli, ġaladarba d-deċiżjoni ġiet adottata kważi sentejn wara n-notifika tat-13 ta’ Settembru 2017 li tinforma lir-rikorrenti bl-intenzjoni tagħha li tiċħad l-ilment, liema fatt kellu effett fuq l-eżitu tal-proċedura. Il-Kummissjoni kisret ukoll id-dritt li r-rikorrenti għandha li l-każ tagħha jiġi eżaminat u ma mmotivatx iċ-ċaħda tal-ilment b’mod iddettaljat, liema fatt huwa rifless fuq il-kontenut ġenerali tan-notifika tat-13 ta’ Settembru 2017 li tinformaha bl-intenzjoni tagħha li tiċħad l-ilment u fil-motivazzjoni qasira tad-deċiżjoni kkontestata.
               
            
                  2.
               
               
                  It-tieni motiv ibbażat fuq il-ksur tat-Trattati.
                  Skont ir-rikorrenti, il-Kummissjoni kisret id-dritt għal protezzjoni ġudizzjarja effettiva, jiġifieri l-Artikolu 2 TUE moqri flimkien mat-tieni subparagrafu tal-Artikolu 19(1) TUE u mal-Artikolu 47 tal-Karta tad-Drittijiet Fundamentali tal-Unjoni Ewropea, billi qieset li l-President tal-Urząd Ochrony Konkurencji i Konsumentów (l-Uffiċċju għall-Protezzjoni tal-Kompetizzjoni u tal-Konsumaturi, il-Polonja) “jidher li huwa korp ta’ natura partikolarment xierqa sabiex jeżamina l-kwistjonijiet imqajma […] fl-ilment” (punt 21 tad-deċiżjoni kkontestata) u għaldaqstant billi minn tal-inqas evitat milli tindirizza d-dubji raġonevoli relatati maż-żamma tal-Istat ta’ dritt fil-Polonja u, b’rabta ma’ dan, mal-indipendenza tal-qrati u tal-President tal-Uffiċċju għall-Protezzjoni tal-Kompetizzjoni u tal-Konsumaturi. B’mod partikolari l-Kummissjoni eskludiet il-kwistjoni tar-riorganizzazzjoni tas-sistema ġudizzjarja fil-Polonja u l-fatt li kawżi fil-qasam tal-kompetizzjoni u tal-protezzjoni tal-konsumaturi huma pendenti quddiem l-Awla għall-Kontroll Straordinarju u għall-Affarijiet Pubbliċi l-ġdida tas-Sąd Najwyższy (il-Qorti Suprema, il-Polonja), li għandha modalitajiet ta’ ħatra analogi għal dawk tal-Awla Dixxiplinari.
               
            
                  3.
               
               
                  It-tielet motiv ibbażat ukoll fuq il-ksur tat-Trattati.
                  Skont ir-rikorrenti, il-Kummissjoni kisret l-Artikolu 102 TFUE, moqri flimkien mat-tieni sentenza tal-Artikolu 17(1) TFUE u mal-Artikolu 7(2) tar-Regolament Nru 773/2004, kif ukoll mal-Artikolu 7(1) u (2) tar-Regolament Nru 1/2003, billi wettqet żball manifest waqt l-evalwazzjoni tal-interess tal-Unjoni u tad-delimitazzjoni tas-suq rilevanti. Il-Kummissjoni qieset li s-suq li fuqu twettaq il-ksur allegat kien “essenzjalment limitat għas-suq ferrovjarju nazzjonali, anki jekk il-ksur allegat jista’ jikkonċerna wkoll impriżi rreġistrati barra mill-pajjiż”. Il-Kummissjoni lanqas ma żgurat l-effikaċja sħiħa (“effet utile”) tal-Artikolu 102 TFUE.
               
            
         (1)  Regolament tal-Kummissjoni (KE) Nru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skond l-Artikolu 81 sa 82 tat-Trattat tal-KE (ĠU Edizzjoni Speċjali bil-Malti, Kapitolu 8, Vol. 3, p. 81).
      
         (2)  Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205).